ระดมสมองตั้งกองทุนทอง
&nbsp;โพสต์ทูเดย์ &#8212; ก.ล.ต. เดินหน้าฟังความเห็นปรับปรุงหลักเกณฑ์ตั้งกองทุนลงทุนทองคำแท่งโดยตรง
19 ส.ค. 2554

โพสต์ทูเดย์ — ก.ล.ต. เดินหน้าฟังความเห็นปรับปรุงหลักเกณฑ์ตั้งกองทุนลงทุนทองคำแท่งโดยตรง
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นในการจัดตั้งกองทุนรวมพิเศษที่มีนโยบายมุ่งลงทุนในทองคำแท่งโดยตรง (Gold Fund) จนถึงวันที่ 17 ก.พ.นี้ โดยก.ล.ต. เผยแพร่หลักการปรับปรุงแก้ไขหลักเกณฑ์ที่เกี่ยวข้องไว้ที่เว็บไซต์ของก.ล.ต. (www.sec.or.th)
ทั้งนี้ การจัดตั้ง Gold Fund สามารถจัดตั้งได้ ทั้งในรูปกองทุนรวมที่เน้นลงทุนโดยตรงในทองคำแท่ง (Physical Gold Fund) และกองทุนรวมอีทีเอฟทองคำ (Gold ETF) ซึ่งจะนำไปจดทะเบียนให้ผู้ลงทุนซื้อขายในตลาดหลักทรัพย์แห่งประเทศไทย
ก.ล.ต. จะมีการกำหนดหลักเกณฑ์เพื่อรองรับการจัดตั้งและจัดการกองทุนรวมทั้งสองรูปแบบดังกล่าว และจะกำหนดคุณสมบัติของทองคำแท่งที่กองทุนรวมจะลงทุนเป็นทรัพย์สินได้ รวมถึงผู้ที่ทำหน้าที่เก็บรักษาทองคำแท่ง ซึ่งต้องมีความสามารถและความชำนาญในการเก็บรักษาทองคำแท่งโดยต้องมีระบบงานในการเก็บรักษาทองคำแท่งที่ได้มาตรฐานและปลอดภัย
นอกจากนี้ Gold ETF จะอนุญาตให้ทำธุรกิจให้ยืมทองคำแท่งได้ เพื่อช่วยให้กระบวนการทำกำไรระหว่างตลาดแรกและตลาดรอง (Arbitrage) เป็นไปได้อย่างรวดเร็วและมีประสิทธิภาพมากขึ้น โดยจะทำธุรกรรมเฉพาะกับผู้ลงทุนรายใหญ่หรือผู้ดูแลสภาพคล่อง และคู่สัญญาต้องมีหน่วยลงทุนของ Gold ETFอยู่ในครอบครองและพร้อมจะขายคืนกับบริษัทจัดการ ขณะที่กำหนดอัตราส่วนการทำธุรกรรมไม่เกิน 25% ของมูลค่าสินทรัพย์สุทธิ